OpenLLM-France/wikimedia huggingface dataset:
# Pardon an enemiet

| ◄ Dever ar mæstro ha domestiquet | Pardon an enemiet | Ar Scandal ► |
Ar bempet gourc’hemen a difen ouzimp lazàn, na blessàn den ebet nac en e gorf nac en e ine ; difen a ra mêmes cavet ar volonte d’en ober na cavet cassoni ous den ebet, da souheti drouc da den, da ober dezàn пep sort drouc, d’en squei, d’en zeiàn, d’en lazàn, na bezàn occasion da nep sort drouc d’on nessàn. Ret eo memes cаret on ennemiet ; Jesus-Christ en ordren en Aviel dreist pep tra. « Queret oc’h ehnemiet, groed vad da nep en deus drouc ouzoc’h, pedet evit ar re a deu d’o calomniàn ha d’o persecuti. » Doue en ordren, ha ne gommand nemet ar pez a so parfait. Laret e ra dimp penaus e vezomp muzuret gant ar memes muzur m’or bezo muzuret ar re-all. Mar pardonet, eme an Aviel, an offanç oc’h eus recevet abeurs an dud, o tad celestiel o pardono ive ; mæs ma ne bardonet quet ne vefet quet ive pardonet. Jesus-Christ e-unan en deus accomplisset ar gourc’hemen a ra dimp ; mervel a ra injustamant er Groas, ha goulen a ra pardon evit e vourevien. Ma ne heuliomp e exempl, ar goat precius en deus scuillet a vezo inutil evidomp. Judas a drahis Jesus, ha Jesus a bocq dezàn. Pêr a nac’h e Væstr divin ; Jesus a sel outàn gant carantez. An hent encq a gondu d’ar vuez eternel ; n’on deus quet a digare : Doue a ordren pardoni d’on ennemiet, J. C. en deus àn groet, ha miliero a verzerien o deus heuliet e exempl.
# Pardon sant Klaud

Eur ger bennak diwar-benn pardon sant Klaud, a oa bet lidet e Bonen e-kreiz ar fe hag an urz ar brasan.
Ar bloa-man, muioc’h c’hoaz evit ar bloaiou-all, pep tra a oa diarbennet gant an aotrou person evit ober eus hon fardon eur gouel a levenez, eun devez a enor hag a zilvidigez evit ar barouz. Evit se en devoa klasket d’ober ar pardon an aotrou Trehiou, kure Gronvell. N’halle ket ober gwelloc’h dibab. Boneniz maent ket o vont d’ankouaz ar brezegenn gaer o devoa klevet disul. Ne skuize ket an den o klevet komzou ken grouezus. gwirioneou ken skler, tôlennou ken birvidik a gemer ez-eün hent ar galon hag a entan enni ar fe hag ar garante gristen.
En hano Boneniz, trugare d’an aotrou Trehiou, ha Doue ha sant Klaud da rei d’ean an digoll a zo dleet !
Eun neventi all a oa o c’hortoz ac’hanomp evit ar gousperou. Kanerien vihan Kampostal, renet gant o c’helener mat, an aotro Poulizac, a oa pedet gant an aotrou person da zont da ganan ar gousperou. Koantat moueziou ha dudiusat kan, a lakeas hon ilis vihan da dregerni. ha da dridal !
Toniou ken kaer, kanet gant moueziou ken dous, a zav, hep gout d’ean, ar spered uhelloc’h evit an douar-man.
Mes ouz o chilaou, e sonjer ivez pegement a breder a zo bet kemeret evit stumman anê, pegement a boan en deus talveet kroui eur c’han ken kaer.
N’eus forz ! Kelennerien skol gristen Kampostal n’o deus damant da boan na da drubuilh ebet evit temza, evel ma ’z eo dleet spered hag ine ar vugale a zo fiziet enne. Me gred ez int digollet eus o foan pa welent ar frouez puilh a zav diwar an had a daolont, rak eur yec’hed eo gwelet bugale ken fur ha reizet ken mat. Ouz o gwelet hag o c’hlevet disul, e santen em c’halon ar frealzidigez o trec’hi war ar glac’har, a zo garanet enni aboue ma welan du-hont en dremwell seminer Plougerneve, gwintet a-us d’hon lanneier evel eun arouez a dismantr hag a ganvou, hen hag a oa gwechall evel eur stereden lugernus e-kreiz meneou Kerne.
Hag e sonjen en ti-all a zo savet dindan sellou tener ha war douar Itron Varia Rostren. An ti-ze, ken koant, neizig dudius kuzet e-touez ar gwez glas, hag a dregern bemde gant moueziou skiltr ar vugaligou deut ’n e c’houdor da glask sklerijenn Doue. Eno eman breman hon c’honfort, eno eman esperans Kerne.
* Kampostal, ti santel, ti a beuc’h, a bedenn.
* A zav ’vel eur boked e-kreiz douar Rostren,
* An heol a strink laouen e skedusan bannou
* Pa bok d’it a-dreus ar brankou
* Enebourien hon fe, vel eur vandenn chas fall,
* Ouz troad da vogerioù ’renko chom da yudal ;
* Sklerijenn dudius strinket eus an Nenvou,
* Daoust d’o c’hounnar te a baro !
* O Kerne, ma bro ger, ken mantret gant glac’har,
* Kollet da seminer, laeret gant tud digar,
* Paouez da hirvoudi, sec’h da zaerou hirie :
* Sed d’it c’hoaz eur Plougerneve !
                                     K. A.
# Pardon Sant Servez

| ◄ Miz mae | Pardon Sant Servez | Dirak eur be ► |
* Me anve eun iliz, eun iliz koant meurbet,
* Gant hon zud koz gwechall, ’kreiz eur zaon don savet.
* En dro dei eur vered, enni eur wazig-dour
* A ra dan diouskouarn muzik ken sioul, ken flour !
* Kaer eo ar vro ’dro d’ei, kaeroc’h n’eus ket en Breiz,
* Prajo glas er zaonio, koad tro zro d’e a-leiz !
* Meneier a bep tu, ha hencho gant graio ;
* Kân an evn ’us d’an dour, kân an evn er c’hoajo !
* Kaer eo pep tra ’dro d’ei, kaeroc’h n’oufed kavet,
* Nemet he zae dispar, sae-vein dantelezet !
* Ya koant ha brao ez eo, iliz koz Sant-Servez,
* Koant ha brao diabarz, koant ha brao diavez !
* 2° AR PARDON
* Gwechall-goz Sant-Servez en Breiz a oa brudet,
* Pardon ar bac’hado n’eo ket choaz ankouaet !
* D’ean teue bep bla, an daouzek a viz mae,
* Kristenien a bep oad, eus Gwened ha Kerne.
* ’Wit goull dre o feden, est mat hag ed-du kaer,
* Bennoz ar zant warne, ha war o farkeier.
* E pad ar gouspero, de ’rôk ar pardon bras,
* Ewit hijan ar rew strake ar penno-baz.
* Ha goude ’vije bec’h, ’tre Kerne ha Gwened,
* 'Wit gôut piou a dougje ar Zant ’maez ar vered.
* E-pad kantvlawejo, bep bla, da Zant Servez
* Hon zud koz, tud a fe, ’deue gant levenez.
* Evelte, Bretoned, karomp sent koz hon bro,
* Ha ’n em blijomp o vont bep bla d’o fardonio.
# Parrez Plougastell

| ◄ Reier Plougastell | Parrez Plougastell | Va Fask kenta e Plougastell ► |
D’an A. Gall, Person Fouesnant.
* Plougastell abaoue pell zo
* Eo gwella parrez tro-var-dro ;
* N’euz ennhi nemed tud a feiz,
* A gar ho Doue hag ho Breiz.
* Da zul, da c’houel, en oferen,
* Aliez er gousperou zoken,
* E vezont en iliz bodet
* En dro d’ho beleien karet.
* Na kaer eo ar Plougastelliz
* Pa ’z eont bep bloaz da Lourd gand feiz,
* Da bedi ’harz treid ar menez,
* Da eva euz dour ar Verc’hez !
* Na kaer eo ar Plougastelliz
* Pa ’z eont d’ar pardoniou gand feiz,
* Da welet sent ho chapeliou,
* Gand ho dillad a bep seurt liou !
* N’euz nemed an divroidi
* Hag a rafe drouk braz ennhi ;
* Ar re-ma, siouaz, aliez
* A ro ar skouer-fall er barrez.
* O Plougastell, bro ar sivi,
* E doujans Doue ra jommi,
* Gand da feiz krenv ha kalonek,
* O koms bepred ar brezonek !
* Mir ivez ar c’hiziou santel
* Sanket ken doun e Breiz-Izel,
* Ha roet d’eomp evel eun digouez
* Gand hon tadou leun a furnez.
# Al labourer douar hag he vugale

| ◄ Ar c’hereour hag ann den pinvidik | Ann dorgenn o c’henel  ► |
Labourit ha lakit ho poan,  Founn eo ann traou da bep-unan.
Eunn tiek pinvidik-mor voa o vont da vervel.  Lakaat ra gervel He vugale d’he gaout. Eno d’ezho hep-ken  E lavar evel-hen : « Arabad, eme-z-han, arabad gwerza ’nn douar  » Hor beuz bet digant hon tadou,  » Rak den, evel d-oun-me, ne c’hoar  » Ez euz dindan ar pengennou  » Eur c’huz a zo leun a arc’hant. » Ne c’houzounn e pe leac’h, klaskit mar ho peuz c’hoant ;  » D’he gaout e teuoc’h a-benn,
» Gant ma klaskoc’h er-vad.  » Goude ann eost hag ann drevad, » Distroit ho parkeier, e-kreiz hag enn daou benn : » Fochit, palit, toullit, na list ket eur c’horn tro  » Hep gwelet dindan petra zo. » Pa voe maro ann tad, ar vugale, dioc’h-tu, Euz a zouarou fall a reaz douarou stu. Kement e labourchont noz-deiz ho farkeier, M’ho devoe, a-benn bloaz, ed ouspenn ann hanter  Mui eget n’ho doa kent. E leac’h arc’hant kuzet, e kavchont kalz mein-sklent A stlapjont ac’hano. Ho zad, ’raok ma varvaz,  D’ezho a lavaras :  Voa al labour eur c’huz-arc’hant.  Ho zad a voa eunn den a skiant.
Gouzout a rea ervad ne c’hell neb a labour Na mervel gant ann naoun, na morse beza paour. Al labour roet gant Doue da gastiz d’ar pec’hed, Ouspenn ma vag ann den, zigas d’ezhan iec’hed, Nerz da herzel bemdez oc’h poan ha gwall amzer, Berroc’h ha didorroc’h atao d’al labourer Evit d’ann didalvez. — Labourat zo pedi — Skuiz goude ho tervez, goude palat, medi ; Goude c’houezi, kaout riou evit gounid bara
D’ho tad, d’ho mamm, d’ho kreg, — da re all ne reont tra, A-raok mont da gousket, o vont enn ho kwele, Da Zoue lavarit, tiek, euz a greiz hoc’h ene : — « M’am beuz pec’het, Aotrou, war ann douar digoret » Dioc’h va zal, dog ann deiz, dour-c’houez zo diveret. » Evit va holl faziou, kemerit va c’houezen ! » Neuze, ho labour kaer, war askel ho peden, A nijo skanv d’ann env, dre ma’z eo kalounek, Da gaout ann hini zo mignoun ha tad ann tiek. Labourat zo pidi. — Evit peur lavaret : « Ne c’hell beza euruz, ann den ne labour ket. »
# Al labourer o vont d’he dachenn

| ◄ Va Mamm | Al labourer o vont d’he dachenn | Ar c’honikl ► |
* Ann erc’h a zo deuet da deuzi,
* Ha kerkent, enn holl prajou,
* Ar ieot da zevel a-zrevi,
* Da ziwann ar bokejou.
* Al labourer, drant en he za,
* A zigor dor he lojenn,
* Hag al laboused, o kana,
* Hen galv da vont d’he dachenn.
* Al labourer ivez a gan,
* Rag he galoun zo laouen,
* O kerzet a-dreuz ar balan,
* E mogidel ann draonienn.
* Ar werelaouen lugernuz
* A jom, beteg ar beure,
* A jom, beteg ann Angelus,
* Da goinmz d’ezhan euz he Zoue.
* Da c’houlou-deiz, ann alc’houedez
* A nij huel dreist ar meziou,
* Pedenn al labourer ivez
* A zao beteg ann Envou.
* Ha nerzusoc’h gand ar bedenn,
* Hed ann deiz, al labourer,
* A labour kement ha daou zen,
* Heb sonjal enn he skuizder.
* Evel-se me lavar d’e-hoc’h :
* Na d-it bikenn war-zu kear,
* Rag n’ez euz den eurusoc’h
* Eged al labourer-douar.
# Al Louarn hac ar Rezin.

| ◄ Ar Marmous hac al Louarn. | Al Louarn hac ar Rezin. | Al Louarn hac ar Mart.  ► |
FABL 48.
Al Louarn hac ar Rezin.
Al louarn a voa trist e vin
O voelet eur brancqat rezin
A voa o commanç daroy,
Ma tezire ive tibri.
Ma clascqe neuse ar voyen
Da alloud gripa e loden :
Mæs p’en devoa e boan collet,
E zesirio gantàn chommet,
E dristidiges ya en joa,
Hac e lavaras er gis-ma :
Ar rezin-ze mad n’en dreint qet,
Rac beza e zeint c’hoas re egr.
Sans moral.
An den a seblant ne gar qet
Ar pez ne ell sur da gavet.
# Al labourer koz

| ◄ Kloc’h an hailhoned | Al labourer koz | Er prajou da vare ar ragain ► |
D’am c’henderv F. Cloarec.
* Bemde, deut ar pardaez, renket en-dro d’ar c’homm,
* Ar wazed a bile al lann o doa ezomm
* Ar c’hezeg ’vit askoan, ganto en o daouarn
* Mellou horziou dero, enveziet a houarn.
* Eur wech, war e dreuzou, harpet war eur penn-baz,
* Gant an heol o kuizat sklerijennet e fas,
* Eul labourer uzet a seblante bomma
* Ar muzul d’an taoliou ’barz ar c’homm o koueza,
* P’e weljod o tostât daved ar bilerien
* Ha rei d’ê dai c’houzout kouls ha d’ar zellerien
* N’oa netra er bed-main poaniusoc’h er gozni
* ’Get beza dic’halloud da zikour tad e di…
* Hag al labourer koz, brevet gant ar glac’har,
* Gwanet ha damantus, a chomas dilavar.
# Al Louarn hac e Gompagnunes.

| ◄ An Ours hac ar Goenan. | Al Louarn hac e Gompagnunes. | An Den coz.  ► |
FABL 118.
Al Louarn hac e Gompagnunes.
Al louarn a voa tapet tost ;
Er filet e chommas e lost
Gant ar re-all nac en ho zoez
Ne grede mont, o cavet mez.
A la fin e qeo e reson
Ha gred e resolution
Da reï da gredi d’ar re-all
E voa ho lost eun defaut fall,
Hac e cleyent quitâd anê :
Neuse, dre voyen qement-ze,
E zefaut vije goloet,
Gant ar general engallet.
Ho assambli ra tro var dro
Hac e tisqueas ho losto :
N’ho c’have nac honest na coant,
Er c’hontrel traou emporneant
Dre ze e roë avis scler
D’ho zroc’ha er c’henta amzer.
Mæs unan bennac eus anê
A lavaras dezàn neuse :
Ne pije qet conseillet, mest,
Paneverde da interest.
Sans moral.
Ma sell ar mechant, an trompler
E interest particulier,
D’e nessa pa roï avijo
Ne zezir qet dê profito.
# Al Louarn hac ar Mart.

| ◄ Al Louarn hac ar Rezin. | Al Louarn hac ar Mart. | Ar Bley hac ar Chasseer.  ► |
FABL 49.
Al Louarn hac ar Mart.
Eul louarn gant naon castiet
Dre eur faout e voa antreet
En eur vessel leun a fourmach ;
Enni maniﬁc e predas.
Neuse e teuas da sonjal
En p’en gis galloud sortial.
En em forci avoalc’h a rê ;
E goff re vras en ampeche.
Ar mart en guel a ziabell
Eus en em efforci cruël,
Hac a ro deàn avis-all,
Mar en devoa c’hoant sortial
Ma tistroje gollonteret,
Treut evel ma voa antreet.
Sans moral.
Cals o c’heuz guelet dre ar vro,
Pa n’ho devoa qet a vado,
Hac a voa joaus ha contant,
Dizourci a bep nec’hamant,
Na ne voaint james avius,
Disqarg demeus an traou fachus ;
A aille ober farceres,
Divertissamant alies
Gant ar jeuio hac ar c’haujo,
Cana ha conta historio ;
Bremàn, pa zeint pinvidiqet,
E qivi anê chagrinet,
Leun a sourcio ha dies,
Ar rejouissanç êd e mæs ;
En eur gir ho speret carget
A bep sort trubuillo paqet.
# Al Louarn hag ar Bouc’h

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
* Al Louarn hac ar Bouc’h, gant Guillaume Ricou ;
* Eur bleup divleupet, gant Jozeb ar C’hamm
# Al Loummik dour-mor

| ◄ Ar Raz eat da lean | Petra dalv ann deskadurez  ► |
E gweled ar mor doun eul loummik dour beuzet A lavare o vont : — « Ne d-oun netra er bed ! » Perak, Doue galloudek, c’houi a dro ar rod vraz, » Perak ho peus-hu great euz ac’hanoun, siouaz ! » Er mare ma komze, eunn histren a zigor Hag a ef enn he c’hreiz ar beradennik mor. Dont da galedi ra, da veza mean perlez.
 Evel-se a c’hoarvez : Pa stok dourn Doue enn den, a zo ann distera, E strink diwar he dal eul lugern ar gaera.
Netra, netra er bed gant Doue ne d-a da goll : Eul loumm dour er mor braz, war ann douar eur ieoten A zo a ziraz-han ker kaer evel ann heol. Evit kaout anezho n’en deuz nemet astenn
He vreac’h hep laret ger, hag e teu pep unan. Gouzout a reont er-vad, ker koulz braz ha bihan, Evit petra int great, piou zo o c’hourc’hemen. Ha perak ’ta neuze eo dishevel ann den ? Kaset gant he galoun ha deut dall he spered, He skiant a zo ken teo, m’en deuz beac’h o welet Evit piou ez eo great, hag e tle he ene Mont, dre histren he gorf, da vean perlez enn Ee.
# Al Luskaden

| ◄ Kastelfidardo | Al Luskaden | Bale Even ► |
Setu perac, var va barlen, Grît dodoig, va c’holladen ! Prennit klos-klos ho lagadig Dijuj bihan, grit eur c’houskig.
Yaouankig flamm en em gavit, Petra vezoc’h-hu mar bevit ? Gwel’ e ve deoc’h-c’houi, marteze, Mont abredig da ’vid Doue.
Hent ar vuez ’zo tossenneg ; Ni skuill varnhan daëlou doureg : Nag a bet rannet ho c’halon ’Ve choa gantho mont d’anaon !
Oll joaiou ’r bed ’zo faziuz Mesket a galz poaniou mantruz ; Kals drein zo dindan ar rozen, Nebeut a vleunv var eur spernen.
Mez da c’hedal, var va barlen, Ælig Doue, pennik melen, Prennit klos-klos ho lagadig, Ælig blev-aour grit eur c’houskig.
Nan, va Doue ! c’houi el lezo, Gant e vamm beteg he maro, Evit laouennat he c’hosni, A pa varvo, gwela varnhi.
Doaniusa tra evit eur vamm Koll he c’hrouadur yaouank flamm ! Goude m’e devez her ganet A var boull e c’halon maget.
Seder, eta var va barlen, Mabik tener, va gwir souten, Prennit klos-klos ho lagadik, Kaloun he vamm, grit eur c’houskig.
Mez kousket oc’h… O va Doue ! C’houi ’rai varnhan ho polonte : Kement a rit, great mad a vez Ra vo ’ta great ho polontez.
# Betek ho tron en Nenvou Jan d’Ark

| ◄ Nann, n’eus ket e Breiz | Betek ho tron en Nenvou Jan d’Ark | Gant fizians vras, ni ’zeu ► |
* Diskan
* Betek ho tron en Neñvou Jan d’Ark en or Bro-C’hall
* E kasomp hon pedennou gant fizians ha gant mall
* An dud difeiz dizoue a sav uhel o fenn
* Deut c’hoaz da rei d’imp skoazell hastit dont d’hon difenn.
* Jan d’Ark, en ho yaouankiz ’vidoc’h pebez glac’har
* Gwelout ho pro ken karet, he stad eur gwir galvar,
* Beuzet eo ho taoulagad en eur mor a zaerou,
* Gwad ho preudeur o ruilha war ar maez, er c’hêriou.
* Jan d’Ark, sec’hit ho taerou, grit eur sell ouz an Nenv,
* Ha kent pell an enebour ’ranko souza a-drenv ;
* Bro-C’hall ’vo dichadennet, dre zourn eur plac’h dister,
* C’houi ’eo, krogit ’n ho kleze, hag ar pal a dizfer.
* Jan d’Ark, deut eo ar mare da guitaat evit mat,
* Ho tenved hag ho kerent, breudeur ha mamm ha tad ;
* Eman Santez Marc’harid, ganti Santez Katel,
* Ouz ho pedi, truezuz, da rei d’ho Pro skoazell.
* Jan d’Ark, gant brec’h ho Toue e voec’h kement harpet,
* Mar hoc’h eus graet burzudou, ganto ho Pro salvet,
* War ho panniel skrivet ano Jezuz, Mari,
* An enebour ’rank tec’hout, kaer en deus argadi.
* Jan d’Ark, tachenn ha tachenn, deut eo ganeoc’h an trec’h ;
* En eur yudal an treitour a rank kemer an tec’h.
* Entanet eo e galon a gounnar en e greiz,
* Met sakret eo da roue, dre ho perz, Jarlez seiz.
* Jan d’Ark, al labour dispar ’c’h eus graet betek breman
* A dlefe d’eoc’h talvezout mil bennoz, a gredan.
* Siouaz !… ez it da blega d’eur blanedenn c’haro :
* Gwerzet, taolet er prizon ha barnet d’ar maro.
* Jan d’Ark, gwenn eo hoc’h ene evel eul lilienn,
* Met kavet ez eus abeg en ho puhez kristen ;
* Eur barner kriz, digalon, ’n e gorf an droukspered,
* D’eur marv spontus ho parno : en tan viot devet.
* Jan d’Ark, en tandad, warnan ho korf santel
* Gant ar flamm a vo gwisket, evel gant eur vantell ;
* Kent mervel, ano Jezuz tridal ’ray ’n ho kenou,
* Ha prim evel eur goulmig, hoc’h ene d’an Nenvou.
* Jan d’Ark en Nenv galloudus, ni a zeu d’ho kervel :
* Harpit ar vro ’c’h eus karet, karet betek mervel
* Ha grit m’ho lezo Doue da sikour, c’hoaz eun dro,
* Ar re a labour bemdez da savetei o bro.
* Jean d’Ark, pa ’z oc’h c’houi breman e renk ar sentezed,
* Ni ho ped hag hoc’h asped, d’imp da veza klevet :
* Ar bed-man ’zo eur stourmad, ennan poan ha lenvou,
* Grit d’imp gounit al lore hon c’haso d’an Nenvou.
# Bet sonj euz an Anaon !

| ◄ Pedomp an Intron-Varia | Bet sonj euz an Anaon ! | Nouel nevez ► |
E koun euz va mignoun Colomban L.
Sonjit en ho tad, en ho mamm, Er purgator, e kreiz ar flamm. (Kantikou eskopti Kemper).
* Tan ar c’huz-eol a varve dre-oll a nebeudou,
* Gwel du an noz ’n em lede war gern ar meneziou,
* An aezen skanv a skrije etouez ar ieod, en traon,
* Hag a lavare klemmuz : « Bet sonj euz an Anaon ! »
* Ar gwenan oa dizroet en ho c’holoennou,
* Al labouset oa kousket e dounder ar skourrou ;
* Eur zioulded melkoniuz a waske ar galon ;
* Ar c’hloc’h en tour a gane : « Bet sonj euz an Anaon ! »
* E bolz an env ar stered skeduz a lugerne,
* Avelik dous ar c’hreiz-deiz er gwez-sapr a varve,
* A varve ’n eur c’hrosmolat gand eur vouezig a gaon :
* « O c’houi hag hon deuz karet, bet sonj euz an Anaon ! »
* « Egiz ar moged tano a zav euz an doen,
* Pa zav an eol bep mintin, ha na weler mui ken,
* Evel an aezen skanvik marvet er geuniou don,
* E tremenaz ho deiziou : « Bet sonj euz an Anaon ! »
* O pet sonj euz an Anaon ! Euz ar re ne maint ken,
* Hag oc’h euz darempredet, deac’h en ho keriaden ;
* Du-hont ho beziou glazet, e skeud an tour krignet,
* A zo ganeoc’h dilezet, er vered benniget.
* Goude eur ged frealzet gand promesaou ar feiz
* Ho deuz kuiteet ar bed-ma ; c’houi rai veldho eun deiz…
* Ho puez a dremeno evel ar bokedik
* Bleuniet ker koant er beure, goenvet d’ar pardaezik.
* An dervez labour echu, re-all ive d’ho zro,
* O vont dre ’r gwenojennou moueziou kaon a glevo ;
* Kloc’h skiltruz ar glaz ive a laro d’ho c’halon :
* « O c’houi, hag hon euz karet, Bet sonj euz an Anaon ! »
# Bethleem ar gêr vihanig (Gouel ar Rouaned)

| ◄ M’hoc’h ador Mabig Jezuz | Bethleem ar gêr vihanig (Gouel ar Rouaned) | Gloar da Jezuz, a-greiz kalon ► |
(Hervez eun himn koz : O, sola magnarum urbium.)
* Betleem, ar gêr vihana,
* ’Zo deut da veza ar vrasa,
* Peogwir enni eo bet ganet
* Ar Mesiaz, Salver ar bed.
* E bolz an nenv, eur steredenn,
* Trec’h kalz d’an heol he sklerijenn,
* A zisklerias d’an tri Roue
* E oa ganet gwir Vab Doue.
* Raktal int da guitaat o bro,
* Ha da ober hent war-eun-dro ;
* O steredenn kaer a luc’he
* D’o blenia betek ar Jude.
* Ar Mesiaz p’o deus kavet,
* Dirazan o zri zo stouet ;
* N’oant bet biskoaz ken eürus
* ’vel e kraou ar Mabig Jezus.
* ’vit diskouez o anaoudegez,
* P’o deus kalz a binvidigez,
* E roont aour, ezans ha mir.
* Pebez karantez ! N’eo ket gwir ?
* An aour a ziskouez eo Roue,
* Hag an ezans ez eo Doue ;
* Dre ar mir e anavezomp
* Eo, ivez, eun den eveldomp.
* Deomp, evel an tri Roue,
* Da welout Jezuz, Mab Doue,
* Ha pe ’z omp pinvidik pe baour,
* Profomp d’ezan mir, ezans, aour.
* Roomp d’ezan gant largentez
* Aour hon c’halon, hon c’harantez,
* Ezans ar gwir bedenn gristen,
* Ha goude, mir ar binijenn.
* Meuleudi d’eoc’h Salver ar bed,
* Ho kloar, hirie, dre-holl a sked ;
* Meuleudi da Zoue an Tad,
* D’ar Spered-Santel, evit mat.
J. Sk…
# Bez soudard, o Breizad !

| ◄ Kaerder an noz | Bez soudard, o Breizad ! | Ar c’hlanvour ► |
* O soudard yaouank o vont da gwitâd,
* Me wel daerou puilh en ez taoulagad,
* Perak ’ta gouela ha kavout glac’har ?
* Da vicher zo kaer, uhel ha dispar…
* Sec’h da zaerou ha bez laouen,
* Ankoua peb kalonad,
* Kas pell diouit keun ha anken :
* Bez soudard, o Breizad !
* Aboue ma teus sonj ha ma teus skiant,
* Da dammig bue zo tremenet drant,
* Dindan skoazel dous tud karantezus,
* Bet en ez kenver kên madelezus…
* Arri da dro da vezan den,
* Hirie chilaou ervad
* Eus da Vam-Vro ar c’halvaden :
* Bez soudard, o Breizad !
* Na chilaou biken an aliou fall
* E rofe d’it tud diskiant ha dall ;
* Laret a refont : — « Serviji ar vro…
* Petra ez eo ze ? Eun dra divalo ! »
* An dud-ze a zo trubarded,
* Skornet ez eo o gwad ;
* Dirake zav da benn-kaled :
* Bez soudard, o Breizad !
* En amzer gwechall — Sell eus an histor —
* Ar Vretoned koz… Oh ! mir oc’h Envor !
* N’o deus bet biskoaz lezet an trubard
* Da waska ar Vro hep he difenn stard ;
* O disk gante harpa ar Gwir
* En pep lec’h ha dalc’hmad,
* Evelte ’z po eur galon dir…
* Bez soudard, o Breizad !
* Ha te a c’hallfe gwelet hep krena,
* Troad an ermeziad warnout o koueza ?
* Ha te a garfe gwelet an estren
* Oc’h ober warnout en ez pro lezen ?
* Kentoc’h evit se e rofez
* D’ezi da vannac’h gwad :
* — Ar Maro kent evit ar vez !
* Bez soudard, o Breizad !
* Da Vro a hirvoud, bezan he deus nec’h
* Ezom braz he deus dimeus da ziouvrec’h ;
* Daoust hag eur bugel a lezfe e vam,
* Hep he zikour hag he difenn eun tam ?
* Na rafe ket! Ha ’vit ma vo
* Krenv ha welloc’h he stad,
* Gant kalon hen he difenno…
* Bez soudard, o Breizad !
* Difenn da vro gaer evit ma c’hallo
* Hada hep anken da dud o farko ;
* Bez bepred dihun evel eur gedour,
* Diwall anezi eus an enebour,
* Ma vo enni pinvidigez,
* Peuc’h padus hag urz vad,
* Ma vo laouen pep tiegez
* Bez soudard, o Breizad !
* Breizad, bez soudard ! Bez den a galon,
* Difourm er brezel, direbech, hep aon ;
* Bez dalc’hmad doujus, leun a lealded,
* Difenn ar Frankiz hep damant abed ;
* Harp an intanvez hep skoazel,
* Zikour an emzivad,
* Zouten pep mad, pep tra uhel,
* Bez soudard, o Breizad !
* Ha ’vit ma c’halli vel da Gendadou,
* Kerzet en hent eon ha heuilh o roudou,
* Bez en peb amzer leun a vadelez,
* Vit da genvreudeur eur skouer a Furnez ;
* Ha dreist peb tra, dalc’h sonj ive,
* Penoz eur breizad mad,
* Zo da gentan soudard Doue,
* Bez soudard, o Breizad !